הטבח בעלומים

הטבח בעלומים הוא טבח שהתרחש ב-7 באוקטובר 2023, במסגרת מתקפת הפתע על ישראל. במהלכו הסתערו כ-30 מחבלים המשתייכים לארגון הטרור חמאס על קיבוץ עלומים הסמוך לצפון רצועת עזה במטרה לבצע טבח בתושבי הקיבוץ ולחטוף מהם לשטח הרצועה.

כיתת הכוננות של הקיבוץ ניהלה קרב עם המחבלים והצליחה לבלום אותם, אולם המחבלים רצחו 16 עובדים זרים מתאילנד ונפאל, וחטפו 8 לעזה. כמו כן במהלך הקרבות נהרגו שני אחים שהגיעו מבאר שבע כדי להלחם במחבלים. כל המחבלים חוסלו.

רקע

מהלך הקרב 
סביב 6:30 בבוקר החלו אזעקות צבע אדום והדי פיצוצים של מיירטי סוללת כיפת ברזל המוצבת באזור.

כשחש רפי בביאן, קצין הביטחון של המועצה האזורית שדות נגב, תושב עלומים, שמספר השיגורים גבוה מהרגיל, הוא יצא אל מטה המועצה להפעלת מוקד החירום. כשהתקרב לצומת רעים הזהירו אותו שיש מחבלים בצומת, וזמן קצר לאחר מכן הוא קיבל התראה שמחבלים מתקרבים לשער קיבוץ עלומים. ב-6:45 כל כיתת הכוננות של הקיבוץ, שמנתה 12 חברים, כבר הוקפצה, ואליהם הצטרף אוהד ברוורמן, בן הקיבוץ, שהשתחרר מהיחידה הטקטית לחילוץ מיוחד שלושה חודשים לפני המתקפה. ב-7:00 הגיעו המחבלים לשער הקיבוץ. משלא הצליחו לפתוח אותו, מאחר שהיה סגור בשל שמירת השבת, רכובים על אופנוע הקיפו ופרצו דרך שער אחורי, הגיעו לשער הקיבוץ מבפנים ופתחו את השער.

בהמשך המחבלים חדרו לשטח מגורי העובדים הזרים, בחלק הדרומי של הקיבוץ. כיתת הכוננות ביצעה ירי מרחוק לעברם. המחבלים נכנסו למגורי העובדים הזרים מנפאל ותאילנד ורצחו 19 מהם ו־8 חטפו לעזה. לאחר מכן המשיכו המחבלים למכון החליבה של הקיבוץ, שרפו את הסילו, חוררו ביריות את מכלי החלב, וזרעו הרס רב במקום.

ב-9:00 כ-30 מחבלים התבצרו בגן ציבורי בקיבוץ, חברי כיתת הכוננות התפרשו בעמדות שהגנו על הבתים, ניהלו מול המחבלים חילופי אש והצליחו להרוג שניים, בהם את מפקד הכוח. שניים מחברי כיתת הכוננות נפצעו, האחד, שנפצע קשה פונה לנתיבות ומשם לבית החולים. 

חילופי האש עם המחבלים המשיכו עד שבשעה 12:00 הגיעו כוחות מיחידת מצדה ויהל"ם, וסייעו בחיסול המחבלים. ב-12:30 הגיעו עשרות מחבלים לאזור בית האריזה של הקיבוץ, כוח של שלדג ניהל לחימה מול המחבלים במשך כמה שעות. במהלך הלחימה הרגו הלוחמים מספר רב של מחבלים, ולאחר מכן הכווינו מסוק קרב שחיסל את השאר. מספר מחבלים שחדרו לקיבוץ פצעו חבר קיבוץ וחוסלו בחילופי יריות עם הכח של יהל"ם. מפקד הכוח, איתי כהן, נהרג בהיתקלות.

ביום שני פונו חברי הקיבוץ לנתניה. במהלך הקרבות נהרגו האחים ישי ונעם סלוטקי מבאר שבע, שמיוזמתם באו לעוטף עזה כדי לקחת חלק בקרבות מול המחבלים.

מסמך שנתפס אחרי המתקפה, חשף כי מחלקה של חמאס שנשלחה לכבוש את קיבוץ עלומים קיבלו הוראות ברורות לטבוח באזרחים ולשבות בני ערובה. מחבל שהשתתף בקרב עלומים ונעצר על ידי כוחות הביטחון סיפר כי ההוראה שניתנה מטעם ראשי חמאס הייתה ביצוע מעשים הכוללים עריפת ראשים ואונס.

הערות שוליים 

מתקפת הפתע על ישראל (2023)
מעשי טבח במלחמת חרבות ברזל
חמאס: פיגועים
עלומים (קיבוץ)
מלחמת חרבות ברזל: קרבות
חטיבת הצנחנים
חיל ההנדסה הקרבית: קרבות ומבצעים
קרבות יחידות הצנחנים של צה"ל, 1974 -